Á mvús mim̀bú zamgbál, wayi bɔ édzoge byə́m. 2Ná ńgɔ edzóge byə́m yátian: é mod ósə a ngákolé dzóm, ǹsíli mvólá ásə a yi dzoge é dzóm á ngākolé ábə̄ é mod a bələ́ dzɔ̄: ǎ yǐ kig tíbili é mod a tsáá ai nyé ngə́ mānyāŋ wōē ábōg ényɔ́lɔ te ǎ yī nyé sílī á dzwé Ńtondôbə ná á dzū nyé ékolá dzíé. 3O nə dzǎm tíbili ńdzīn, vədá wayi dzǔ mānyɔ̄ŋ é dzóm á bələ́ wā. 4Tə ńzózóé wâbɔ ábə wa, ású Ńtondôbə ǎ yi wa mâ á ńnam Ǹtondôbə Zambá woe a və́ wa ngab elíg. 5Və ngə́ wawóg kíŋ Ǹtondôbə Zambá woe bə́bə́lá, o baala o dzálagǎ fə mə́mvéndé mə́sə matə́le wa ámōs yə aná. 6Ngə́ Ńtondôbə Zambá woe a və́ wa maa ákyāí á ngākad. Wayi kolě məyɔŋ abuí vədá wa təge kə mvólá ábə̄ bɔ́; ńdɔ̄ fə wayi dzóē ábuí məyɔŋ, dá bɔ́ təge wa dzóe. 7Ngə́ ńzózóé mod ó nə̄ ábə wa, m̀bɔ́g yǎ bə̄bə́nyāŋ bóe, á tísɔn dzyǎ yā bə̄tísɔ̌n yā ńnam wóe Ǹtondôbə Zambá woe a ngávə́ wā, tə wabɔ ǹnə́m wóe alɛ̌d ngə́ á kilǐ kig mǎnyɔ̄ŋ woe yǎ á nə̄ ńzózóé ngɛ́d. 8Yáígi fɔ́ɔ́ nyē wɔ́ wóe ó kōlé nyé é dzóm ā yáŋan ai dzɔ́. 9Tə wakə bi á ńnə̄m wóe bə́bə́ə̄ miǹtsogán bā: yénə́ m̀bú zamgbálā ó ngásúbu yǎ, m̀bú édzóge bikolá, dís dóe á ngávíni ǹzózóé mānyɔ̄ŋ ńnə̄m, təgě fə̄ nyé və̄ dzóm: a yi wa sɔ́man ábə Ǹtondôbə, ńdɔ o ngábə̄gə́ ámalá étēde. 10Éyɔŋ wavə́ nyē wayəan nyé və́ ai m̀bəmbə ǹnə́m ású Ńtondôbə a yi wa kúb ńtōtōmaamaa ású tē, á mam móē mə́sə ai á bīfáī bíē bísə. 11Vədá miǹzózóé mí ngāmǎn kig á ńnam nyú, ású tē māvə́ wa ábéndé dī: wayəan yáī mānyɔ̄ŋ wɔ́ wóe, ényɔ́ á nə̄ mə̄búa ai azóé á ńnam wóe. Olɔ̌ 12Ngə́ mǎnyɔ̄ŋ mǎn Hébrēa ǎ kūán ai nyémēn ábə wa, tɔ fám tɔ miníngá, a yi wa syé mīm̀bú mísaman, ḿbú zamgbála, wayi nyé soě fīlí.